तेल कंपनियों का पंप मालिक जताएंगे विरोध
तेलकंपनियों की तरफ से पेट्रोल पंप संचालकों को टारगेट पूरा करने के लिए दिए नए फरमान का विरोध करते हुए पंजाब पेट्रोलियम डीलर एसोसिएशन ने तेल कंपनियों के खिलाफ संघर्ष शुरू करने का ऐलान किया है। वीरवार को एसोसिएशन के पदाधिकारियों की बैठक बठिंडा में हुई। प्रदेश प्रधान संदीप सहगल ने बताया कि तेल कंपनियों की तरफ से पंप मालिकों को पेट्रोल पर 2.64 रुपए प्रति लीटर और डीजल पर 1.63 रुपए प्रति लीटर कमीशन दिया जाता है। उन्होंने कहा कि बढ़ती महंगाई के साथ नियमों के मुताबिक हर वर्ष कमीशन में बढ़ोतरी होनी चाहिए, लेकिन तेल कंपनियां कमीशन बढ़ोतरी को लेकर आनाकानी कर रही है। इसके लिए एसोसिएशन लंबे समय से संघर्ष भी कर रही है। हालांकि तेल कंपनियों ने पिछले वर्ष कुछ बढ़ोतरी की थी, जोकि एसोसिएशन को मंजूर नहीं थी। इसके बाद विरोध करने पर कंपनियों ने पंप मालिकों की मांग अनुसार कमीशन में बढ़ोतरी करने का भरोसा दिया था और 1 जनवरी से इसे लागू करने का ऐलान भी किया था, परंतु प्रदेश में कोड आफ कंडक्ट लागू होने का बहाना बनकर कंपनियां अपने वादे से मुकर रही है। जब पंप मालिकों ने तेल कंपनियों को अपना वादा पूरा नहीं करने पर रोष जाहिर किया, तो ओएमसीएस ने एक तुगलकी फरमान जारी करते हुए होली डे स्कीम शुरू की है, जिसके तहत पेट्रोल पंप संचालकों को टारगेट दिया जा रहा है, जिसमें बाकायदा एक शर्त लिखी गई है कि जो पंप मालिक टारगेट पूरा नहीं करेगा, उस पंप के मालिक को दो साल की छुट्टी पर भेज दिया जाएगा। इस फरमान संबंधी मुंबई में प्रबंधकीय कमेटी के अधिकारियों से मिले, जिन्होंने राहत देने का भरोसा देकर 3 मार्च को मीटिंग बुलाई थी, लेकिन अब मीटिंग रद्द कर दी गई। उन्होंने कहा कि तेल कंपनियों के इस फरमान के खिलाफ जल्द ही केंद्रीय मंत्री से मिलेंगे। मौके पर एसोसिएशन के जिला प्रधान विनोद बांसल, वीरा कूकड़, अशोक थापर, राजेश कुमार, अशोक सचर मौजूद थे।
पंजाब पेट्रोलियम डीलर एसोसिएशन की मीटिंग के दाैरान ज्ञापन सौंपते पदाधिकारी
hin_Deva hin_Deva hin_Deva